ปัจจัยความเสี่ยงในการประกอบธุรกิจของบริษัทที่อาจมีผลกระทบต่อผลตอบแทนจากการลงทุนอย่างมีนัยสำคัญ
และแนวทางในการป้องกันความเสี่ยง สามารถสรุปได้ดังนี้

1.1 ความเสี่ยงด้านการผลิต

1.1.1 ความเสี่ยงจากความผันผวนของราคาวัตถุดิบ

ราคาต้นทุนวัตถุดิบหลักคือ เศษเหล็กและเหล็กถลุง เป็นราคาที่มีลักษณะเป็นวัฎจักร
ทำให้มีความผันผวนของราคาทั้งในช่วงของขาขึ้นและขาลง
การที่บริษัทไม่ได้มีเครื่องป้องกันความเสี่ยงในการซื้อวัตถุดิบหลักดังกล่าว
อาจทำให้บริษัทประสบปัญหาในช่วงขาลงของวัฏจักร
เนื่องจากบริษัทอาจจะมีสต๊อควัตถุดิบในราคาที่สูง ซึ่งทำให้ต้นทุนของบริษัทสูงตามไปด้วย
และอาจกระทบต่อผลการดำเนินงานของบริษัทได้

อย่างไรก็ตาม ปกติราคาเศษเหล็กและเหล็กถลุงจะเป็นไปตามกลไกตลาดโลก
โดยราคาจะแปรผันตามความต้องการของเหล็กแผ่นรีดร้อน กล่าวคือ มีทิศทางขึ้นลงตามกัน
อีกทั้งการที่บริษัทมีสัญญาซื้อขายวัตถุดิบหลักในลักษณะ Consignment คือ
ชำระค่าวัตถุดิบหลักเมื่อใช้จริงตามราคา ณ วันที่สั่งซื้อ
แม้บริษัทมีภาระอัตราดอกเบี้ยของยอดค้างชำระนับตั้งแต่วันที่ส่งของลงเรือจนถึงวันที่มีการชำระค่าเศษเหล็กหรือเหล็กถลุง
แต่บริษัทสามารถตกลงราคาขายเหล็กแผ่นรีดร้อนกับลูกค้าได้โดยอาศัยข้อมูลต้นทุนวัตถุดิบหลักที่บริษัทสั่งซื้อเป็นต้นทุนหลักในการตั้งหรือกำหนดราคาขายผลิตภัณฑ์
ทำให้บริษัทได้รับความเสี่ยงจากการผันผวนของราคาวัตถุดิบหลักลดน้อยลง

1.1.2 ความเสี่ยงในการพึ่งพาการสั่งซื้อวัตถุดิบหลักจากตัวแทนผู้จำหน่ายน้อยราย

ในการผลิตเหล็กแผ่นรีดร้อนของบริษัท มีการใช้วัตถุดิบสำคัญซึ่งได้แก่ เศษเหล็ก และเหล็กถลุง
โดยบริษัทต้องนำเข้าเหล็กถลุงจากต่างประเทศทั้งหมด
ส่วนเศษเหล็กนำเข้าเป็นส่วนใหญ่ในอัตราส่วนประมาณร้อยละ 75
เนื่องจากเศษเหล็กในประเทศมีจำนวนค่อนข้างจำกัด
ซึ่งอาจทำให้ประสบปัญหาในการจัดหาวัตถุดิบและอาจกระทบต่อผลการดำเนินงานของบริษัท

อย่างไรก็ตาม โดยปกติผู้ผลิตส่วนใหญ่ทั่วโลกจะทำการค้ากับผู้ขายจำนวนน้อยราย
เพราะสามารถควบคุมคุณภาพสินค้า และกำหนดเงื่อนไขที่ดีอย่างต่อเนื่อง
ที่ผ่านมาบริษัทได้สั่งซื้อวัตถุดิบหลักจากบริษัทคู่ค้าซึ่งเป็นบริษัทข้ามชาติขนาดใหญ่ มีฐานะแข็งแกร่ง
และอยู่ในธุรกิจนี้มายาวนาน อีกทั้งบริษัทยังได้สร้างสายสัมพันธ์กับตัวแทนจำหน่ายวัตถุดิบรายอื่นๆ
ทั้งในและต่างประเทศอีกหลายรายที่พร้อมจะให้การค้าและให้การสนับสนุนบริษัท
โดยบริษัทมีนโยบายที่จะแบ่งปริมาณการสั่งซื้อวัตถุดิบส่วนน้อยให้กับตัวแทนรายอื่นๆ
เพื่อรักษาความสัมพันธ์ทางธุรกิจไว้ ปัจจุบันมีตัวแทนจำหน่ายจากทั้งในและต่างประเทศรายใหม่ๆ
เข้ามาติดต่อเพื่อทำการค้ากับบริษัทอยู่อย่างสม่ำเสมอ ทำให้บริษัทมีอำนาจการต่อรองมากยิ่งขึ้น
ทั้งทางด้านราคา ระยะเวลาการชำระเงินที่ดีขึ้น เป็นต้น

1.2 ความเสี่ยงด้านการตลาดและการจัดจำหน่าย

1.2.1 ความเสี่ยงจากการผันผวนของราคาผลิตภัณฑ์ อันเกิดจากวัฏจักรธุรกิจขาลง

เนื่องจากอุตสาหกรรมต่อเนื่องบางประเภทที่ใช้ผลิตภัณฑ์ของบริษัท เช่น อุตสาหกรรมการก่อสร้าง
มีลักษณะขึ้นลงตามวัฏจักรธุรกิจ
ส่งผลให้ความต้องการและราคาของผลิตภัณฑ์ของบริษัทมีความผันผวนไปตามวัฎจักรธุรกิจด้วย
และอาจจะส่งผลต่อกำไรของบริษัทในอนาคตได้ในช่วงธุรกิจขาลง
ความผันผวนของราคาตลาดของผลิตภัณฑ์ในตลาดจึงอาจเป็นผลให้รายได้ของบริษัทมีความผันผวนในแต่ละช่วงเวลา
และอาจส่งผลกระทบในทางลบต่อธุรกิจ ฐานะการเงิน ผลการดำเนินงานในอนาคต

เหล็กแผ่นรีดร้อนชนิดม้วนซึ่งเป็นผลิตภัณฑ์ของบริษัท
เป็นสินค้าที่มีความต้องการนำไปใช้ในกลุ่มอุตสาหกรรมต่อเนื่องได้หลากหลายประเภท เช่น
อุตสาหกรรมเหล็กรีดเย็นสำหรับใช้ในอุตสาหกรรมรถยนต์ เหล็กชุบสังกะสี
เหล็กแผ่นที่ใช้ในอุตสาหกรรมต่างๆ อย่างไรก็ตาม บริษัทคาดว่าด้วยประสิทธิภาพการผลิต
และความสามารถในการแข่งขันในระดับปัจจุบัน
หากเกิดภาวะความต้องการสินค้าลดต่ำลงมากในช่วงวัฏจักรธุรกิจขาลงแล้ว
บริษัทก็ยังสามารถหันไปผลิตเพื่อการส่งออกเพิ่มขึ้น
ซึ่งปัจจุบันบริษัทขยายฐานลูกค้าในตลาดต่างประเทศไว้แล้ว

อนึ่ง ความผันผวนของราคาผลิตภัณฑ์จะส่งผลกระทบต่อผลการดำเนินการไม่มากนัก
เพราะราคาวัตถุดิบและราคาผลิตภัณฑ์มักจะแปรผันตามกัน
ทำให้กำไรที่บริษัทได้รับมีความผันผวนเพียงเล็กน้อย

1.3 ความเสี่ยงด้านการเงิน

1.3.1 ความเสี่ยงด้านความผันผวนของอัตราแลกเปลี่ยน

บริษัทมีความเสี่ยงจากความผันผวนของอัตราแลกเปลี่ยน
เนื่องจากบริษัทมีรายได้ส่วนใหญ่เป็นเงินสกุลบาท
ในขณะที่ต้องสั่งซื้อวัตถุดิบหลักทั้งเศษเหล็กและเหล็กถลุงจากต่างประเทศเป็นส่วนใหญ่
ประกอบกับบริษัทได้ออกและเสนอขายหุ้นกู้ให้แก่นักลงทุนในต่างประเทศจำนวน 170
ล้านเหรียญสหรัฐในปี 2548-2549 สิ้นสุดอายุในปี 2553 โดยมีอัตราดอกเบี้ยที่ร้อยละ 10.5
รวมถึงเงินกู้ของบริษัทย่อยจากสถาบันการเงินจำนวน 100 ล้านเหรียญสหรัฐ
ทำให้มีค่าใช้จ่ายในสกุลเหรียญสหรัฐเป็นจำนวนมาก
และบริษัทไม่ได้ทำสัญญาป้องกันความเสี่ยงในด้านอัตราแลกเปลี่ยนกับธนาคารพาณิชย์ไว้ ดังนั้น
ความผันผวนของอัตราแลกเปลี่ยนจึงอาจส่งผลให้ต้นทุนสูงขึ้น
ซึ่งอาจทำให้ความสามารถในการทำกำไรของบริษัทลดลงและส่งผลให้บริษัทประสบกับปัญหาขาดสภาพคล่อง
และในที่สุดอาจส่งผลกระทบในทางลบต่อธุรกิจ ฐานะการเงิน และผลการดำเนินงานในอนาคต

บริษัทคาดว่าผลกระทบดังกล่าวจะมีผลต่อธุรกิจของบริษัทไม่มากนัก
ถึงแม้ว่าบริษัทจะไม่ได้ทำสัญญาป้องกันความเสี่ยง
เนื่องจากการกำหนดราคาขายของบริษัทได้มีการอ้างอิงกับราคาขายในตลาดโลก
ซึ่งมีความเกี่ยวพันกับเงินสกุลเหรียญสหรัฐเป็นหลัก
ทำให้ความผันผวนของอัตราแลกเปลี่ยนมีความผกผันโดยตรงต่อการกำหนดราคาขายของบริษัท

1.3.2 ความเสี่ยงด้านสภาพคล่องและการดำเนินงานต่อเนื่อง

ตั้งแต่ช่วงครึ่งหลังของปี 2551
ผลการดำเนินงานของบริษัทและกลุ่มบริษัทที่ได้รับผลกระทบอย่างมากจากวิกฤติเศรษฐกิจโลกทำให้บริษัทและกลุ่มบริษัทมีผลขาดทุนจากการดำเนินงานสำหรับปีสิ้นสุด
ณ วันที่ 31 ธันวาคม 2552(ปรับปรุงใหม่) และกำลังประสบปัญหาสภาพคล่อง
ซึ่งบริษัทและกลุ่มบริษัทจำต้องมีกระแสเงินสดจากการดำเนินงานที่เพียงพอต่อความต้องการทุนหมุนเวียน
และเพื่อให้สามารถจ่ายชำระหนี้สินจากการดำเนินงาน รวมทั้งภาระหนี้สินภายใต้แผนฟื้นฟูกิจการได้

กลุ่มบริษัทได้มีการชะลอการจ่ายชำระเงินแก่เจ้าหนี้การค้าและเจ้าหนี้อื่น ณ วันที่ 31 ธันวาคม
2552 (ปรับปรุงใหม่)
บริษัทย่อยไม่สามารถชำระคืนเงินกู้ที่ถึงกำหนดชำระและเป็นหนี้ค้างชำระจึงเป็นเหตุให้เกิดการผิดเงื่อนไขของสัญญา
นอกจากนี้บริษัทมีภาระหนี้ในการไถ่ถอนหุ้นกู้ที่ครบกำหนดชำระในไตรมาส 4 ของปี 2553
และจ่ายดอกเบี้ยของหุ้นกู้ ในวันที่ 5 ตุลาคม 2552 บริษัทไม่ได้ชำระดอกเบี้ยหุ้นกู้
การทำผิดเงื่อนไขของหุ้นกู้ซึ่งเป็นผลจากการผิดนัดชำระดอกเบี้ยและการทำผิดเงื่อนไขของเงินกู้ของบริษัทย่อย
ทำให้หุ้นกู้ถึงกำหนดชำระและสามารถเรียกให้จ่ายชำระโดยการใช้สิทธิของผู้ถือหุ้นกู้
ซึ่งปัจจัยเหล่านี้เป็นเหตุให้เกิดข้อสงสัยอย่างมากเกี่ยวกับความสามารถในการดำเนินงานต่อเนื่องของกลุ่มบริษัท
และการดำรงมูลค่าของสินทรัพย์ให้มีมูลค่าไม่ต่ำกว่าราคาตามบัญชีและการจ่ายชำระหนี้สินในการดำเนินงานปกติ

อย่างไรก็ตามบริษัทมีแนวทางในการแก้ไขปัญหาสภาพคล่องโดยการหาผู้ร่วมลงทุนใหม่จากต่างประเทศ
การหาวงเงินสินเชื่อหมุนเวียนจากสถาบันการเงินทั้งในและต่างประเทศเพิ่ม
การหาเงินกู้เพื่อชำระหนี้เดิมจากสถาบันการเงิน
การเจรจาปรับเงื่อนไขการจ่ายชำระหนี้กับเจ้าหนี้การค้า การเร่งรัดเก็บหนี้จากลูกหนี้
การขายสินค้าเป็นเงินสดเพิ่มมากขึ้น

1.4 ความเสี่ยงด้านสิ่งแวดล้อม และด้านบุคลากร

1.4.1 ความเสี่ยงจากการผลิตที่อาจก่อให้เกิดมลภาวะ

บริษัทประกอบธุรกิจในการผลิตแผ่นเหล็กรีดร้อนชนิดม้วน ซึ่งมีทั้งกระบวนการหลอม หล่อ และรีด
ซึ่งโดยปกติอุตสาหกรรมดังกล่าวอาจก่อให้เกิดมลภาวะได้ ทั้งในด้านฝุ่นละอองที่ปนเปื้อนในอากาศ
โลหะหนักที่ปนเปื้อนในน้ำ และอุณหภูมิของน้ำที่ผ่านกระบวนการผลิต
รวมถึงมลพิษทางเสียงที่อาจเกิดขึ้นจากระดับความดังของเสียงเกินกว่ามาตรฐาน
ซึ่งบริษัทได้จัดให้มีระบบควบคุมมลภาวะซึ่งสอดคล้องกับกฎหมายและข้อกำหนดด้านสิ่งแวดล้อมในปัจจุบัน
แต่ทั้งนี้
บริษัทยังมีความเสี่ยงจากการที่บริษัทอาจตรวจไม่พบมลภาวะหรือมลพิษที่สร้างความเสียหายต่อสิ่งแวดล้อม
ซึ่งอาจทำให้บริษัทมีต้นทุนเพิ่มขึ้นเนื่องจากการปรับปรุงสิ่งแวดล้อมซึ่งถูกทำลาย
หรือบริษัทอาจต้องเพิ่มระบบตรวจสอบและควบคุมมลภาวะให้สอดคล้องกับกฎหมายหรือข้อกำหนดที่อาจเข้มงวดขึ้นในอนาคต
ทำให้บริษัทมีค่าใช้จ่ายเพิ่มขึ้น
รวมถึงค่าใช้จ่ายที่อาจเกิดขึ้นจากการถูกฟ้องร้องหากบริษัทไม่สามารถลดมลภาวะหรือมลพิษที่เกิดขึ้นได้
และในที่สุดอาจส่งผลกระทบต่อธุรกิจ ฐานะการเงิน และผลการดำเนินในอนาคต

อย่างไรก็ตาม ตั้งแต่ในปี 2550
บริษัทได้ผ่านการปฏิบัติตามหลักเกณฑ์และข้อกำหนดตามมาตรฐานสิ่งแวดล้อม
โดยบริษัทได้รับใบรับรองมาตรฐาน ISO 14001 และ มอก./OHSAS 18001 จากบริษัท TUV
Nord ที่เข้ามาประเมินให้บริษัท นอกจากนี้บริษัทยังมีการว่าจ้างบริษัทที่เชี่ยวชาญด้านสิ่งแวดล้อม
เข้าทำการตรวจสอบโรงงานเป็นประจำทุกๆ รอบ 6 เดือน
และได้นำเสนอรายงานผลการตรวจสอบต่อกระทรวงอุตสาหกรรมอย่างต่อเนื่อง บริษัทจึงเชื่อมั่นว่า
บริษัทจะไม่ประสบปัญหาในเรื่องดังกล่าว

1.4.2 ความเสี่ยงจากการดำเนินธุรกิจที่อาจก่อให้เกิดความไม่ปลอดภัยต่อพนักงาน

บริษัทประกอบธุรกิจที่เป็นอุตสาหกรรมหนัก
ทำให้พนักงานของบริษัทอาจได้รับอันตรายที่เกิดจากกระบวนการหลอมเหล็ก รีดเหล็ก
และการขนถ่ายวัสดุที่มีน้ำหนักมาก
ซึ่งอาจส่งผลทำให้บริษัทมีภาระค่าใช้จ่ายที่เพิ่มขึ้นจากฟ้องร้องเรียกค่าเสียหายจากผู้ที่ได้รับอันตราย
รวมถึงค่าใช้จ่ายที่เกิดขึ้นจากค่าปรับ ซึ่งอาจส่งผลกระทบต่อธุรกิจ
ฐานะการเงินและผลการดำเนินในอนาคตของบริษัทได้

อย่างไรก็ตาม บริษัทมีแผนฉุกเฉิน (Emergency Plan)
และมาตรการรักษาความปลอดภัยในขณะทำงานที่ได้มาตรฐานเป็นที่ยอมรับจากหน่วยงานราชการและเอกชนที่เกี่ยวข้อง
โดยได้รับใบรับรองมาตรฐาน มอก./OHSAS 18001
ในการป้องกันหรือลดอัตราความเสี่ยงที่จะเกิดอุบัติเหตุในขณะปฏิบัติงาน
ทั้งนี้จากข้อมูลในอดีตพบว่าสถิติการเกิดอุบัติเหตุของบริษัทตั้งแต่ก่อตั้งโรงงานมีอัตราต่ำมาก
และไม่เคยมีกรณีร้องเรียนเรียกค่าเสียหายจากการละเมิดต่อพนักงานเลย

1.5 ความเสี่ยงเกี่ยวกับนโยบายภาครัฐ และกฎระเบียบที่เกี่ยวข้อง

1.5.1 ความเสี่ยงจากการเจรจาเขตการค้าเสรี (FTA) ซึ่งครอบคลุมถึงสินค้าเหล็กรีดร้อน

ปัจจุบันประเทศไทยอยู่ระหว่างการเจรจาเขตการค้าเสรีระหว่างประเทศ
ซึ่งการเจรจาเขตการค้าเสรี (FTA) ที่เกี่ยวข้องกับอุตสาหกรรมเหล็ก คือ
การเจรจาเขตการค้าเสรีระหว่างประเทศไทยกับประเทศญี่ปุ่น
ซึ่งจากการเจรจาที่ผ่านมาได้ข้อสรุปว่า
ประเทศญี่ปุ่นต้องการให้ไทยลดภาษีเหล็กรีดร้อนลงเหลือร้อยละ 0 ในทันที
โดยที่ไทยยังคงอัตราภาษีดังกล่าวไว้ในระดับเดิมที่ร้อยละ 5 เป็นระยะเวลา 10 ปี
และทยอยลดตั้งแต่ปีที่ 11 จนเหลือร้อยละ 0 ในปีที่ 15 ซึ่งทำให้มีผลกระทบต่อผู้ผลิตบางราย
และมีข้อจำกัดเรื่องโควต้า
สำหรับบริษัทอาจได้รับผลกระทบจากการเข้ามาแข่งขันมากขึ้นจากผู้ผลิตเหล็กรีดร้อนประเทศญี่ปุ่นซึ่งอาจส่งผลกระทบต่อผลการดำเนินงานในอนาคตได้
นอกจากนี้
หากภาครัฐยังคงดำเนินการเจรจาเขตการค้าเสรีกับชาติอื่นโดยมีสินค้าเหล็กรีดร้อนเข้าไปเกี่ยวข้อง
บริษัทอาจจะได้รับผลกระทบจากคู่แข่งที่เพิ่มสูงขึ้น

อย่างไรก็ตาม บริษัทได้รับผลกระทบดังกล่าวไม่มากนัก ทั้งนี้
เพราะกลุ่มผู้ผลิตในญี่ปุ่นส่วนใหญ่ถูกเรียกเก็บภาษีตอบโต้การทุ่มตลาดอยู่
และหากในอนาคตมาตรการดังกล่าวสิ้นสุดลงหรือได้รับการผ่อนผัน
บริษัทก็มีความสามารถในการแข่งขันกับคู่แข่งได้ เนื่องจากหากพิจารณาในเชิงบวก
บริษัทจะต้องเร่งปรับปรุงคุณภาพสินค้า ปรับปรุงราคา และเพิ่มประสิทธิภาพในการผลิต
เพื่อให้สามารถแข่งขันกับคู่แข่งทั่วโลกได้

1.5.2 ความเสี่ยงจากการควบคุมราคาของภาครัฐ

ปัจจุบันตามประกาศของกระทรวงพาณิชย์
เหล็กแผ่นถือเป็นสินค้าควบคุมและมีการกำหนดเพดานราคาขายสูงสุดสำหรับผู้ผลิตแต่ละราย
ในการขอขึ้นราคาสินค้าเกินกว่าเพดานราคาที่กำหนด
ผู้ผลิตแต่ละรายจะต้องแจ้งข้อมูลแก่ภาครัฐเพื่อขอปรับราคาและหากภายใน 7 วัน
ภาครัฐไม่ปฏิเสธการขอขึ้นราคาดังกล่าว ผู้ผลิตจึงสามารถปรับขึ้นราคาสินค้าได้ อย่างไรก็ตาม
บริษัทอาจมีความเสี่ยงจากการที่ไม่ได้รับอนุมัติจากภาครัฐให้ปรับขึ้นราคาสินค้า
หรือบริษัทอาจไม่สามารถปรับราคาได้ทันกับต้นทุนที่เพิ่มขึ้น
การควบคุมราคาของภาครัฐซึ่งอาจส่งผลกระทบในทางลบต่อธุรกิจ
ฐานะการเงินและผลการดำเนินในอนาคต

ที่ผ่านมาบริษัทสามารถปรับขึ้นราคาได้ทันกับต้นทุนที่เพิ่มขึ้น
โดยบริษัทต้องแบกรับต้นทุนที่เพิ่มขึ้นในปริมาณที่น้อยมาก
และหากราคาในประเทศไม่สามารถปรับตัวตามภาระต้นทุนที่แท้จริง
บริษัทยังสามารถส่งสินค้าออกไปขายยังต่างประเทศในราคาตลาดโลก
ซึ่งราคาดังกล่าวเป็นราคาที่สะท้อนต้นทุนที่แท้จริง
โดยไม่จำเป็นต้องพึ่งพาการขายในประเทศเพียงอย่างเดียว

1.5.3 ความเสี่ยงจากนโยบายของภาครัฐที่ส่งผลกระทบต่อการดำเนินธุรกิจ และ

ผลประกอบการของบริษัท

สำหรับการที่บริษัทประกอบธุรกิจในอุตสาหกรรมหนักที่นโยบายของภาครัฐอาจส่งผลกระทบต่อผลประกอบการของบริษัทได้
เนื่องจากปัจจุบันบริษัทได้รับการส่งเสริมการลงทุนจากคณะ กรรมการส่งเสริมการลงทุน
และได้รับความคุ้มครองภายใต้มาตรการตอบโต้การทุ่มตลาด
บริษัทจึงอาจมีความเสี่ยงจากการประกอบธุรกิจของบริษัทที่อาจได้รับผลกระทบ
หากภาครัฐเปลี่ยนแปลงนโยบายดังกล่าว

บริษัทคาดว่าการเปลี่ยนนโยบายในส่วนที่เกี่ยวกับคณะกรรมการส่งเสริมการลงทุน
จะไม่ส่งผลกระทบต่อบริษัท
ทั้งนี้เนื่องจากปัจจุบันบริษัทได้รับบัตรส่งเสริมการลงทุนแล้วทั้งในส่วนที่ดำเนินธุรกิจอยู่ปัจจุบันและในส่วนขยายกำลังการผลิต
ซึ่งที่ผ่านมาการเปลี่ยนนโยบายของภาครัฐจะไม่มีผลย้อนหลังกับโครงการที่อนุมัติไปแล้ว
สำหรับการยกเลิกมาตรการตอบโต้การทุ่มตลาดที่ภาครัฐอาจพิจารณายกเลิกในภายหลัง
อาจส่งผลกระทบต่อบริษัทบ้างในด้านการแข่งขันจากคู่แข่งจากต่างประเทศ อย่างไรก็ดี
บริษัทคาดว่าด้วยเทคโนโลยีการผลิตที่ทันสมัยและมีขีดความสามารถในการผลิตสินค้าได้ทัดเทียมคู่แข่งในตลาดโลก
การยกเลิกมาตรการน่าจะส่งผลกระทบต่อผลประกอบการของบริษัทไม่มากนัก

1.5.4 คำสั่งศาลปกครองระงับโครงการสร้างมูลค่าเพิ่มของสินค้าเหล็กแผ่นรีดร้อน

ชนิดปรับสภาพผิว

เมื่อวันที่ 29 กันยายน 2552
ศาลปกครองกลางได้มีคำสั่งให้หน่วยงานของรัฐสั่งระงับโครงการหรือกิจกรรมรวม 76
โครงการในนิคมอุตสาหกรรมมาบตาพุด จังหวัดระยอง ไว้เป็นการชั่วคราว
ซึ่งคำสั่งดังกล่าวอาจส่งผลกระทบต่อโครงการลงทุนของบริษัทรวมถึงผลกระทบต่อบริษัทคู่ค้าที่มีต่อบริษัท
อย่างไรก็ตาม เจ้าของโครงการต่างๆ
ได้มีการยื่นอุทธรณ์ต่อศาลปกครองสูงสุดแล้วและอยู่ระหว่างการเตรียมการหารือกับหน่วยงานรัฐที่เกี่ยวข้องเพื่อพิจารณาแนวทางปฏิบัติร่วมกันในการแก้ไขผลกระทบดังกล่าวต่อผู้เกี่ยวข้องทั้งหมด
ซึ่งผลกระทบของคำสั่งดังกล่าวขึ้นอยู่กับศาลปกครองสูงสุด

ขณะนี้มีความคืบหน้าว่า ศาลปกครองกลางได้พิพากษาเมื่อวันที่ 2 กันยายน 2553
ตัดสินให้เพิกถอนใบอนุญาตโครงการที่ออกหลังรัฐธรรมนูญปี 2550 และอยู่ใน 11
ประเภทโครงการที่อาจก่อให้เกิดผลกระทบต่อชุมชนอย่างรุนแรงฯ
ตามประกาศกระทรวงทรัพยากรธรรมชาติและสิ่งแวดล้อม ลงวันที่ 31 สิงหาคม 2553
โดยผลของคำพิพากษาของศาลปกครอง
โครงการผลิตเหล็กรีดร้อนชนิดปรับสภาพผิวของบริษัทไม่เข้าข่าย 11
ประเภทโครงการที่อาจก่อให้เกิดผลกระทบต่อชุมชนอย่างรุนแรงฯ
ตามประกาศกระทรวงทรัพยากรธรรมชาติและสิ่งแวดล้อม ลงวันที่ 31 สิงหาคม 2553 บริษัทฯ
จึงสามารถดำเนินการโครงการดังกล่าวต่อไปได้

1.6 ความเสี่ยงจากข้อพิพาททางกฎหมาย

ความเสี่ยงจากการถูกฟ้องร้องในภาระค้ำประกันการปฏิบัติตามข้อตกลง

ตามที่บริษัทได้มีการปรับปรุงงบการเงินปี 2552 ของบริษัทและบริษัท จี เจ สตีล จำกัด (มหาชน)
(“บริษัทย่อย”)
ในเรื่องการประมาณการหนี้สินจากผลขาดทุนที่เกี่ยวข้องกับการค้ำประกันการปฏิบัติตามข้อตกลงของบริษัทย่อย
จำนวน 3.1 ล้านเหรียญสหรัฐ (104 ล้านบาท) นั้น
บริษัทและบริษัทย่อยจึงอาจมีความเสี่ยงจากการถูกฟ้องร้องเรียกสิทธิจากลูกค้าในการเข้าค้ำประกันการทำสัญญาส่งมอบสินค้าดังกล่าว
รายละเอียดปรากฏตามหมายเหตุประกอบงบการเงินปี 2552 (ปรับปรุงใหม่) หน้า 110

อย่างไรก็ตาม
บริษัทย่อยได้ตั้งค่าเผื่อสำหรับลูกหนี้ที่เกี่ยวข้องกับรายดังกล่าวของบริษัทไว้แล้วทั้งจำนวนในงบการเงินประจำปี
2552 (ปรับปรุงใหม่) และบริษัทและบริษัทย่อยยังไม่เคยได้รับการฟ้องร้องจากลูกค้ารายดังกล่าว

1.7 ความเสี่ยงในการลงทุนของผู้ลงทุน

1.7.1 ความเสี่ยงจากการใช้สิทธิในใบสำคัญแสดงสิทธิที่จัดสรรให้กับกรรมการ ผู้บริหาร

และพนักงานบริษัทในราคาพิเศษ

จากการประชุมวิสามัญผู้ถือหุ้นครั้งที่ 2/2547 เมื่อวันที่ 5 ตุลาคม 2547
ที่ประชุมได้มีมติอนุมัติการจัดสรรใบสำคัญแสดงสิทธิที่จะซื้อหุ้นของบริษัทจำนวน 100
ล้านหน่วยให้กับกรรมการ ผู้บริหาร และพนักงานของบริษัท โดยมีราคาการใช้สิทธิ 1 บาทต่อหุ้น
ทั้งนี้กำหนดให้เริ่มใช้สิทธิได้ นับจากวันที่หุ้นของบริษัทเข้าทำการซื้อขายในตลาดหลักทรัพย์ฯ
เป็นเวลา 1 ปี, 2 ปี, และ 3 ปี ตามลำดับในจำนวนปีละ 1 ใน 3 ของจำนวนที่ได้รับจัดสรร
โดยแต่ละปีให้ใช้สิทธิได้ทุกวันทำการสุดท้ายของเดือนมีนาคม มิถุนายน กันยายน ธันวาคม
อนึ่งใบสำคัญแสดงสิทธิที่จะซื้อหุ้นของบริษัทนี้มีอายุ 5 ปีและจะหมดอายุลงในวันที่ 11 มกราคม 2554
ผู้ลงทุนจึงมีความเสี่ยงในการที่มีต้นทุนสูงกว่าผู้ถือใบสำคัญแสดงสิทธิกลุ่มดังกล่าว
และมีความเสี่ยงที่ราคาหุ้นอาจจะลดต่ำลงหากผู้ถือหุ้นกลุ่มดังกล่าวขายหุ้นหลังการใช้สิทธิ
รวมถึงการที่ผู้ลงทุนจะมีสภาพความเป็นเจ้าของบริษัทน้อยลง (Dilution Effect)

อย่างไรก็ตาม ณ วันที่ 31 ธันวาคม 2552 ใบสำคัญแสดงสิทธิที่ขายให้กรรมการ ผู้บริหาร
และพนักงาน คงเหลือเพียงจำนวน 76,495,338 หน่วย
หากผู้ถือใบสำคัญแสดงสิทธิกลุ่มดังกล่าวใช้สิทธิในการแปลงสภาพทั้งหมด
จะแปลงสภาพเป็นหุ้นสามัญจำนวน 76,495,338 หุ้น คิดเป็นสัดส่วนร้อยละ 0.005
ของจำนวนหุ้นทั้งหมด (13,760,435,198 หุ้น) ซึ่งเป็นสัดส่วนที่น้อยมาก
จึงไม่น่าจะมีผลกระทบต่อราคาหุ้นและสภาพการเป็นเจ้าของบริษัท

1.8 ความเสี่ยงทั่วไป

ความเสี่ยงจากการไม่สามารถดำเนินการเนื่องจากปัจจัยที่ไม่สามารถควบคุมได้

บริษัทมีความเสี่ยงในการประกอบธุรกิจจากปัจจัยซึ่งไม่สามารถควบคุมได้หลายประการ เช่น
ภัยธรรมชาติ อุบัติเหตุในเชิงอุตสาหกรรม การลอบวางเพลิง การก่อการร้าย
ปัญหาและข้อผิดพลาดทางเทคนิค รวมถึงการประท้วงจากผู้ใช้แรงงาน
ประกอบกับโรงงานซึ่งรวมกระบวนการผลิตทั้งหมดของบริษัทตั้งอยู่ในพื้นที่บริเวณเดียวกัน
จึงทำให้บริษัทมีความเสี่ยงสูงที่อาจจะต้องหยุดประกอบธุรกิจของบริษัทหากเกิดเหตุการณ์รุนแรงหรือภัยพิบัติในแต่ละครั้ง
นอกจากนี้การที่บริษัทซื้อเครื่องจักรจากผู้ผลิตเครื่องจักรน้อยราย
อีกทั้งกระบวนการผลิตของบริษัทที่มีความซับซ้อนและอาจเป็นอันตรายจากความร้อนที่สูงมาก
จึงทำให้บริษัทมีความเสี่ยงสูงที่จะมีปัญหาในการผลิตอันเนื่องมาจากความบกพร่องของเครื่องจักร
หรืออุบัติเหตุในเชิงอุตสาหกรรมต่างๆ จากปัจจัยต่างๆ ข้างต้น อาจส่งผลกระทบในทางลบต่อธุรกิจ
ฐานะการเงิน และผลการดำเนินงานในอนาคต

อย่างไรก็ดี เครื่องจักรของบริษัทเป็นเครื่องจักรของผู้ผลิตชั้นนำซึ่งมีเทคโนโลยีเป็นที่ยอมรับทั่วโลก
ทำให้เป็นที่เชื่อมั่นในคุณภาพของเครื่องจักรและกระบวนการผลิตว่าไม่น่าจะเกิดปัญหาในกระบวนการผลิตรุนแรงถึงขั้นที่ก่อให้เกิดการสูญเสียรายได้อย่างเป็นนัยสำคัญ
ประกอบกับพนักงานของบริษัทมีความเชี่ยวชาญและมีประสบการณ์ด้านการผลิตเหล็กโดยเฉพาะ
อีกทั้งยังมีการฝึกอบรมพนักงานด้านการผลิตอย่างต่อเนื่อง
ทำให้มีโอกาสน้อยมากที่จะเกิดความเสียหายจากการที่ต้องหยุดผลิตเป็นระยะเวลานานเนื่องจากการผิดพลาดของพนักงาน

สำหรับการไม่สามารถดำเนินการผลิตได้เนื่องจากปัจจัยอื่นๆ เช่น การก่อวินาศกรรม ภัยธรรมชาติ
และการประท้วงจากผู้ใช้แรงงานนั้น บริษัทมีระบบรักษาความปลอดภัย
โดยมีทั้งเจ้าหน้าที่รักษาความปลอดภัยที่ว่าจ้างจากบริษัทภายนอกและพนักงานแผนกรักษาความปลอดภัยซึ่งเป็นพนักงานประจำของบริษัทคอยตรวจตราการเข้า-ออกอย่างเข้มงวดตลอด
24 ชั่วโมง
อีกทั้งภายในโรงงานยังมีระบบและเครื่องมือดับเพลิงที่มีมาตรฐานและมีจำนวนเพียงพอต่อการป้องกันเหตุอัคคีภัยทุกชนิดที่อาจเกิดขึ้น
มีการฝึกอบรมพนักงานซ้อมดับเพลิงและซ้อมหนีไฟตามมาตรฐานของกรมแรงงาน
และบริษัทได้ทำกรมธรรม์ประกันภัยซึ่งให้ความคุ้มครองความสูญเสียหรือเสียหายของทรัพย์สินในกรณีภัยที่การกระทำด้วยเจตนาร้ายและภัยธรรมชาติทุกประเภท
นอกจากนี้ในด้านพนักงานบริษัทได้จัดตั้งคณะกรรมการดูแลด้านสังคมและสิ่งแวดล้อม (CSR)
และคณะกรรมการสวัสดิการขึ้น
เพื่อดูแลผลตอบแทนและสวัสดิการของพนักงานให้ได้รับความเป็นธรรมและคำนึงถึงผลประโยชน์ของพนักงานเป็นสำคัญ